Τσαγκατάι Χαν

Ο **Τσαγκατάι Χαν**, *Chagatai Khan*, μογγολ.: ᠴᠠᠭᠠᠲᠠᠶ (π. 1184 – 1242) ήταν γιος του Τζένγκις Χαν, μίας εξέχουσας προσωπικότητας στην πρώιμη Μογγολική Αυτοκρατορία, και ο πρώτος χαν του Χανάτου Τσαγκατάι. Δευτερότοκος γιος τής συζύγου τού Τζένγκις, Μπόρτε, ο Τσαγκατάι ήταν φημισμένος για την άριστη γνώση του των μογγολικών εθίμων και νόμων, τα οποία υπάκουε σχολαστικά, καθώς και για την σκληρή ιδιοσυγκρασία του. Επειδή ο Τζένγκις ένιωθε ότι ήταν πολύ άκαμπτος στον χαρακτήρα του, κυρίως επειδή δεν αποδέχθηκε ποτέ τη νομιμότητα του μεγαλύτερου αδελφού του Τζότσι, απέκλεισε τον Τσαγκατάι από τη διαδοχή του μογγολικού θρόνου. Παρ' όλα αυτά, ήταν μία βασική προσωπικότητα στη διασφάλιση της σταθερότητας της αυτοκρατορίας μετά το τέλος του Τζένγκις, και κατά τη διάρκεια της βασιλείας του νεότερου αδελφού του, Ογκεντέι Χαν. 

Ο Τσαγκατάι κατείχε στρατιωτικές διοικήσεις μαζί με τους αδελφούς του κατά τη διάρκεια της μογγολικής κατάκτησης της δυναστείας Τζιν το 1211, και της εισβολής στην αυτοκρατορία των Χβαραζμίων το 1219. Κατά τη διάρκεια της τελευταίας περιόδου, διορίστηκε σε βασικό ρόλο στην οργάνωση της εφοδιαστικής, εκτός από τις ευθύνες στο πεδίο της μάχης, αλλά επικρίθηκε μετά από διαμάχη με τον Τζότσι κατά τη διάρκεια της Πολιορκίας του Γκουργκάντζ. Μετά την εκστρατεία, στον Τσαγκατάι δόθηκαν μεγάλες εκτάσεις κατακτημένης γης στην Κεντρική Ασία, τις οποίες κυβέρνησε μέχρι το τέλος του. Διαφώνησε με πολιτικούς αξιωματούχους όπως ο Μαχμούντ Γιαλαβάτς για θέματα δικαιοδοσίας, και συμβούλευσε τον Ογκεντέι σε ζητήματα διακυβέρνησης. Ο Τσαγκατάι απεβίωσε λίγο μετά τον Ογκεντέι το 1242. Οι απόγονοί του κυβέρνησαν τα εδάφη του ως το ομώνυμο Χανάτο Τσαγκατάι.

## Πρώιμη ζωή και προσωπικότητα
Η μητέρα τού Τσαγκατάι, Μπόρτε, γεννήθηκε στη φυλή Ονγκιράτ, η οποία ζούσε κατά μήκος της οροσειράς του Μεγάλου Κινγκάν νότια του ποταμού Εργκούνε, στη σημερινή Εσωτερική Μογγολία .  Παντρεύτηκε έναν Μογγόλο ηγέτη  ονόματι Τεμουτζίν (μετέπειτα Τζένγκις Χαν)  μετά από επτά χρόνια αρραβώνων.  Αφού γέννησε μία κόρη ονόματι Κοτζίν, η Μπόρτε απήχθη και βιάστηκε από μέλη της φυλής Μερκίτ: η πραγματική πατρότητα του επόμενου παιδιού της, ενός γιου ονόματι Τζότσι, δεν έγινε ποτέ γνωστή, αν και ο Τεμουτζίν αποδέχτηκε τη νομιμότητά του.  Ο Τσαγκατάι, που γεννήθηκε στα τέλη του 1183 ή το 1184, ήταν έτσι ο πρώτος γιος που απέκτησε με σίγουρη νομιμότητα ο Τεμουτζίν.  Είχε έξι νεότερα αμφιθαλή αδέρφια: δύο αδέλφια ονόματι Ογκεντέι και Τολούι, και τέσσερις αδερφές ονόματι Τσετσεϊγκέν, Αλακά, Τουμελούν και Αλ Αλτάν. 

Το 1206 έχοντας ενώσει τις φυλές της Μογγολίας, ο Τεμουτζίν συγκάλεσε μία μεγάλη συνέλευση που ονομάστηκε *κουρουλτάι*, όπου ανακηρύχθηκε «Τζένγκις Χαν».  Άρχισε να αναδιατάσσει το νέο του έθνος, διαιρώντας το μεταξύ των μελών της άρχουσας δυναστείας του. Στον Τσαγκατάι παραχωρήθηκαν εδάφη κοντά στα Όρη Αλτάι, όπου προηγουμένως κυβερνούσε η φυλή Ναϊμάν. Έλαβε επίσης 4.000 ή 8.000 υπηκόους, που προέρχονταν από τις φυλές Τζαλαγίρ, Μπαρλάς, Σουλντούς, Σονίτ και Ντουγκλάτ.  Οι δύο κύριες σύζυγοι του Τσαγκατάι ήταν οι γυναίκες Ονγκιράτ, Γεσουλούν και Τογκέν, κόρες τού εξαδέλφου της Μπέρτε, Κατά. Η Γεσουλούν ήταν η αγαπημένη του, και μητέρα τού αγαπημένου του γιου Μουτουκάν.  Οι άλλοι γιοι του ήταν ο Μότσι Γιάμπα, γιος ενός από τους υπηρέτες της Γεσουλούν και γι' αυτό ο πατέρας του δεν τον έδινε ιδιαίτερη σημασία, καθώς και οι Μπαλγκάσι, Σαρμπάν, Γεσού-Μόνγκε και Μπαϊντάρ, των οποίων οι μητέρες είναι άγνωστες. 

Ο Τσαγκατάι ήταν φημισμένος για την εμπειρία του στους μογγολικούς νόμους και τα παραδοσιακά έθιμα, ειδικά όσον αφορά την τήρηση της θέλησης του χαν.  Σύμφωνα με ορισμένες πηγές, ο Τζένγκις εμπιστεύτηκε σε αυτόν και στον θετό αδελφό του, Σιγκί Κουτουκού, τη διαχείριση του νομικού κώδικα, γνωστού ως *Γιάσα*.  Χρονικογράφοι του Μεσαίωνα, όπως ο Τζουζτζάνι, σημείωσαν την αυστηρότητά του στην ερμηνεία του νόμου, και την σκληρότητα της ιδιοσυγκρασίας του. 

## Στρατιωτικές εκστρατείες
Μαζί με τους αδελφούς του, Τζότσι και Ογκεντέι, ο Τσαγκατάι διοικούσε τη δεξιά πτέρυγα στην εισβολή της κινεζικής δυναστείας Τζιν το 1211. Οι Μογγόλοι βάδισαν νότια από το αρχηγείο εκστρατείας του Τζένγκις στη σύγχρονη Εσωτερική Μογγολία τον Νοέμβριο του 1211: πρώτα επιτέθηκαν στις πόλεις στην περιοχή μεταξύ Χοχότ και Ντατόνγκ, και στη συνέχεια ακολούθησαν τα βουνά Ταϊχάνγκ στο Σανσί, όπου λεηλάτησαν και λαφυραγώγησαν το φθινόπωρο του 1213, καταλαμβάνοντας τα βοσκοτόπια των εφεδρειών ιππικού των εχθρών τους.  Κατά τη διάρκεια της εισβολής του 1219 στην αυτοκρατορία των Χβαραζμίων, ο Τσαγκατάι ανέλαβε την κατασκευή γεφυρών και τη συντήρηση δρόμων, για να επιταχύνει την προέλαση των Μογγόλων και να διατηρήσει ανοιχτές τις γραμμές επικοινωνίας, με την οποία τον βοήθησε ο υπηρέτης του Ζανγκ Ρονγκ (1158–1230). 

Αυτός και ο Ογκεντέι ανέλαβαν την πολιορκία της πόλης Οτράρ, της οποίας ο κυβερνήτης Ιναλτσούκ είχε προκαλέσει την εισβολή, ενώ ο πατέρας και οι αδελφοί τους προχώρησαν. Οι κάτοικοί της πολέμησαν σκληρά για πέντε μήνες, αλλά αποδυναμώθηκαν από την αποστασία ενός κορυφαίου στρατηγού, ο οποίος εκτελέστηκε από τον Ογκεντέι και τον Τσαγατάι λόγω της απιστίας του. Η πόλη τελικά έπεσε τον Φεβρουάριο του 1220. Ο Ιναλτσούκ άντεξε για έναν ακόμη μήνα στην ακρόπολη, πριν αιχμαλωτιστεί ο ίδιος.  Σε εκδίκηση για τις πράξεις τού Ιναλτσούκ, οι Μογγόλοι είτε σκότωσαν, είτε υποδούλωσαν ολόκληρο τον πληθυσμό της Οτράρ, ενώ λεηλάτησαν και κατέστρεψαν την πόλη τους.  Οι Τσαγατάι και ο Ογκεντέι έφεραν τον Ιναλτσούκ στον πατέρα τους κατά την πολιορκία της Σαμαρκάνδης, όπου εκτελέστηκε δημόσια. 

Οι Τσαγκατάι και Ογκεντέι στάλθηκαν στη συνέχεια να ενωθούν με τον Τζότσι στην πολιορκία του Γκουργκάντζ, της πρωτεύουσας της αυτοκρατορίας των Χβαραζμίων .  Η πολιορκία ήταν μακρά, με διάρκεια από τέσσερις έως επτά μήνες, και εξαιρετικά σφοδρή: οι ανυπότακτοι Χβαράζμιοι υπερασπιστές ανάγκασαν τον μογγολικό στρατό να εμπλακεί σε σκληρό αστικό πόλεμο από σπίτι σε σπίτι, με μεγάλο μέρος της πόλης να καταστρέφεται είτε από την καύση νάφθας, είτε από πλημμύρες από φράγματα που κατέρρευσαν.  Μετά την τελική πτώση της πόλης τον Απρίλιο του 1221, οι κάτοικοί της είτε σκοτώθηκαν, είτε έγιναν σκλάβοι.  Η συνήθης αφήγηση της πολιορκίας αναφέρει ότι ο Τζότσι και ο Τσαγκατάι διαφώνησαν, για το πώς να διεξάγουν καλύτερα την προέλασή τους, καθώς ο Τζότσι υπέθεσε ότι η πλούσια πόλη θα γινόταν μέρος της επικράτειάς του και ήθελε να την τιμωρήσει όσο το δυνατόν λιγότερο. Ο Τσαγκατάι, από την άλλη πλευρά, δεν είχε τέτοιους ενδοιασμούς. Όταν ο Τζένγκις άκουσε γι' αυτή την εσωτερική διαμάχη, διέταξε να προαχθεί ο Ογκεντέι σε διοικητή των αδελφών του.  Ο ιστορικός Κρίστοφερ Άτγουντ, ωστόσο, υποστηρίζει ότι η αφήγηση των αδελφικών συγκρούσεων ήταν μία μεταγενέστερη επινόηση, που αποσκοπούσε στην υποστήριξη του δικαιώματος του Ογκεντέι να κυβερνά την αυτοκρατορία, και ότι ο Τζότσι στην πραγματικότητα διατήρησε την πρωτοκαθεδρία καθ' όλη τη διάρκεια της πολιορκίας. 

Ο Τσαγκατάι επέστρεψε στο πλευρό τού πατέρα του κατά τη διάρκεια της πολιορκίας τού Ταλικάν, το οποίο έπεσε το καλοκαίρι του 1221.  Χωρίς να το γνωρίζει, ο αγαπημένος του γιος, ο Μουτουκάν, είχε αποβιώσει ενώ πολιορκούσε το Μπαμιγιάν, του οποίου ο πληθυσμός σφαγιάστηκε από τους Μογγόλους κατόπιν αιτήματος της χήρας του Μουτουκάν. Ο Τζένγκις είχε εξοργιστεί από την αποτυχία του Τσαγκατάι να καταλάβει το Γκουργκάντζ χωρίς σημαντικές απώλειες των Μογγόλων, και αποφάσισε να δώσει στον γιο του ένα μάθημα αυτοσυγκράτησης. Κάλεσε τον Τσαγκατάι στη σκηνή του, και τον κατηγόρησε ότι δεν ακολουθούσε τις εντολές. Ο Τσαγκατάι απάντησε ότι θα προτιμούσε να εκτελεστεί, παρά να μην υπακούσει. Στη συνέχεια, ο Τζένγκις αποκάλυψε το τέλος του Μουτουκάν, και διέταξε τον Τσαγκατάι να μην θρηνήσει: ο τελευταίος κατάφερε να συγκρατηθεί, μέχρι που μπόρεσε να κλάψει κατ' ιδίαν.  Αργότερα ήταν παρών στην ήττα του Χβαράζμιου πρίγκιπα Τζαλάλ αλ-Ντιν στη Μάχη του Ινδού τον Νοέμβριο του 1221, και διοικούσε την οπισθοφυλακή κατά την τελευταία εκστρατεία τού πατέρα του εναντίον του δυτικού κράτους Ξία. 

## Ερώτηση διαδοχής
[εναλλ.=Drawing of an crowned man emerging from a font in a large building, while a crowd of robed men stands around|αριστερά|μικρογραφία|Μικρογραφία των αρχών του 15ου αι. από το τμήμα του χειρογράφου Livre des merveilles του [Μάρκο Πόλο. Απεικονίζει τον Τσαγκατάι να βαπτίζεται στον Χριστιανισμό. Ωστόσο, δεν υπάρχουν στοιχεία ότι υπήρξε ποτέ Χριστιανός. ]]
Οι φυλές της μογγολικής στέπας δεν είχαν σταθερό σύστημα διαδοχής, και αντίθετα, έτειναν να εκλέγουν έναν διάδοχο σε ένα κουρουλτάι μετά το τέλος ενός ηγεμόνα. Σημαντικό είναι ότι το κουρουλτάι δεν ήταν υποχρεωμένο να ακολουθεί τις επιθυμίες του προηγούμενου ηγεμόνα.  Αν και ορισμένοι Μογγόλοι υποστήριζαν ότι τα χαρακτηριστικά του Τσαγκατάι θα τον καθιστούσαν εξαιρετικό διάδοχο τού πατέρα του, ο Τζένγκις πίστευε ότι ήταν πολύ αυστηρός και στενόμυαλος, υποδεικνύοντας έναν βαθμό ακαμψίας, που δεν ταίριαζε σε έναν ηγεμόνα.  Ο Τζένγκις ανησυχούσε επίσης για την έντονη αντιπάθεια του Τσαγκατάι για τον Τζότσι, τον οποίο ο Τσαγκατάι θεωρούσε νόθο: σε μία οικογενειακή συνάντηση, φέρεται να αποκάλεσε τον αδελφό του «νόθο του Μερκίτ» και άρχισε να καβγαδίζει μαζί του μπροστά στον πατέρα τους. Γι' αυτούς τους λόγους, ο Τζένγκις απέκλεισε τον Τσαγκατάι από τη διαδοχή του θρόνου. Ο Τζότσι αποκλείστηκε επίσης λόγω της φημολογούμενης νόθευσης, αν και ο ίδιος ο Τζένγκις δεν νοιαζόταν. Ο μικρότερος αδελφός τους, ο Ογκεντέι, τελικά ορίστηκε κληρονόμος. 

Μετά το τέλος του Τζένγκις Χαν το 1227, ο Τσαγκατάι έπαιξε ρόλο στη σταθεροποίηση της αυτοκρατορίας πριν από την άνοδο του Ογκεντέι το 1229. Ο Τολούι, ο οποίος ανέλαβε την αντιβασιλεία και ήταν επίσης υποψήφιος για διαδοχή, σκέφτηκε να επιχειρήσει να αποκτήσει ο ίδιος την εξουσία. Ο Τσαγκατάι, ο οποίος μετά το τέλος του Τζότσι  κατείχε την εξουσία ως ο μεγαλύτερος γιος του Τζένγκις, και πολλοί άλλοι, παρέμειναν ακλόνητα πιστοί στη θέληση του Τζένγκις, και απέτρεψαν οποιαδήποτε σφετερισμό εξουσίας. Ο Τσαγκατάι προήδρευσε της τελετής στέψης μαζί με τον Τολούι και τον θείο τους Τεμούγκε, και ήταν ένθερμος ακόλουθος του Ογκεντέι καθ' όλη τη διάρκεια της βασιλείας του.  Σε αντάλλαγμα, ο Ογκεντέι ζητούσε συχνά τη συμβουλή τού μεγαλύτερου αδελφού του, και έστελνε τον μεγαλύτερο γιο του Γκουγιούκ να υπηρετήσει ως ένας από τους φρουρούς του Τσαγκατάι.  Παρ' όλα αυτά, ο Τσαγκατάι επέπληξε τον Ογκεντέι για την υπερβολική του κατανάλωση αλκοόλ, και τον έκανε να συμφωνήσει να περιορίσει τον αριθμό των ποτηριών αλκοόλ που έπινε. Ο Ογκεντέι κατάφερε να παρακάμψει αυτόν τον περιορισμό, βρίσκοντας ένα πολύ μεγάλο ποτήρι. 

## Ηγεμόνας στην Κεντρική Ασία
[εναλλ.=Map of Central Asia with the territory and cities of the Chagatai Khanate marked|μικρογραφία|Χάρτης του χανάτου τού Τσαγκατάι στα τέλη του 1200, που εκτεινόταν από τις πόλεις [Μπουχάρα και Σαμαρκάνδη στην Υπερωξιανή έως την περιοχή Αλμαλίκ στο Σιντσιάνγκ.]]
Μετά την ολοκλήρωση της εκστρατείας των Χβαραζμίων, στον Τσαγκατάι είχε παραχωρηθεί ένα ευρύ φάσμα εδαφών στην Κεντρική Ασία, που εκτείνονταν από τα πρώην εδάφη των Ουιγούρων κοντά στο Αλμαλίκ, τα οποία έγιναν η πρωτεύουσά του και τα θερινά του βοσκοτόπια, μέχρι τον ποταμό Αμού Ντάρια στην Υπερωξιανή, ο οποίος χρησίμευε ως τα χειμερινά του βοσκοτόπια.  Αυτά τα εδάφη, που περιλάμβαναν περίπου το σύγχρονο Ουζμπεκιστάν, το Τατζικιστάν, το Κιργιστάν, το νότιο Καζακστάν και τμήματα του Σιντσιάνγκ στην Κίνα, κυβερνιόντουσαν από το κράτος Κάρα Κιτάι στα τέλη του 1100, και περιείχαν ένα μείγμα νομαδικών και μόνιμα εγκατεστημένων πληθυσμών. Ο Τσαγκατάι και οι απόγονοί του παρέμειναν σε μεγάλο βαθμό νομαδικοί σύμφωνα με την μογγολική παράδοση, και συχνά διαφωνούσαν με τους κυβερνήτες των οικισμών στην Υπεροξιανή, οι οποίοι δεν ήταν εκπρόσωποι των Τσαγκαταϊδών, αλλά του ηγεμόνα της αυτοκρατορίας. 

Σύντομα δημιουργήθηκε ένταση μεταξύ ενός τέτοιου αξιωματούχου, του Μαχμούντ Γιαλαβάτς, και του Τσαγκατάι. Το 1238 ο πληθυσμός της Μπουχάρα, με επικεφαλής έναν κατασκευαστή κοσκίνων, επαναστάτησε ενάντια στις φορολογικές απαιτήσεις: η εξέγερση προσέλκυσε ευρεία υποστήριξη, και κατάφερε να εκδιώξει τη μογγολική φρουρά. Ο Τσαγκατάι δεν βοήθησε, και άφησε την εξέγερση στον Ογκεντέι, του οποίου οι στρατοί κατέστειλαν γρήγορα την εξέγερση. Ο πληθυσμός αντιμετώπισε ολοκληρωτική σφαγή, αλλά γλίτωσε, αφού ο Μαχμούντ υποστήριξε ότι μόνο ένα μέρος είχε εμπλακεί. Είναι πιθανό ο Τσαγκατάι να εκμεταλλεύτηκε την κατάσταση εις βάρος του Μαχμούντ, αν και οι ακριβείς λεπτομέρειες είναι άγνωστες. 

Λίγο αργότερα, ο Τσαγκατάι μεταβίβασε τον έλεγχο ορισμένων εδαφών υπό τη δικαιοδοσία του Μαχμούντ, σε έναν από τους δικούς του οπαδούς. Ο Μαχμούντ παραπονέθηκε στον Ογκεντέι, ο οποίος διέταξε τον αδελφό του να δώσει εξηγήσεις. Αφού έλαβε μία συγγνώμη, ο Ογκεντέι διευθέτησε την τεταμένη κατάσταση προς ικανοποίηση όλων, επικυρώνοντας την αρχική μετάθεση του Τσαγκατάι, μετακινώντας τον Μαχμούντ σε μία σημαντική θέση στη βόρεια Κίνα, και προωθώντας τον γιο του Μαχμούντ να κυβερνήσει στη θέση εκείνου, με τις ίδιες εξουσίες με τον πατέρα του.  Ο Τσαγκατάι διαπληκτίστηκε επίσης με τον Κιοργκιούζ, τον κυβερνήτη του αδελφού του στην περιοχή του Χορασάν. 

## Το τέλος και η διαδοχή
εναλλ.=A number of mourners congregate on either side of a bright blue tent behind a coffin|μικρογραφία|Απεικόνιση της κηδείας του Τσαγκατάι Χαν, από χειρόγραφο του ''Τζαμί αλ-ταβαρίχ'' του 15ου αι.
Μετά το τέλος του Ογκεντέι από αλκοολισμό τον Δεκέμβριο του 1241, ο Τσαγκατάι ήταν ο *de facto* βασιλιάς. Η αγαπημένη σύζυγος του Ογκεντέι, η Μόγκε, ανέλαβε αρχικά τον έλεγχο, αλλά η Τορεγκένε, η μητέρα του πιθανολογούμενου κληρονόμου του, Γκουγιούκ, προσπάθησε να γίνει αντιβασιλιάς. Ήταν καθοριστικής σημασίας να πείσει τον Τσαγκατάι ότι ήταν κατάλληλη, και με την υποστήριξή του κατέκτησε τη θέση.  Ο Τσαγκατάι απεβίωσε το 1242. Αντικαταστάθηκε ως ο ανώτερος πρίγκιπας των Τζενγκισιδών από τον γιο του Τζότσι, Μπατού.  Ο Γεσουλούν κατηγόρησε έναν από τους οικονόμους του Τσαγκατάι, έναν Ουιγούρο από τη Βόρεια Κίνα ονόματι Βατζίρ, ότι τον δηλητηρίασε, και τον εκτέλεσε. Τον Τσαγκατάι διαδέχθηκε στην Κεντρική Ασία ο Καρά Χουλεγκού, γιος του Μουτουκάν, αλλά τον σφετερίστηκε ο μεθυσμένος θείος του, Γιεσού-Μονγκέ, μεταξύ 1246 και 1250, προκαλώντας μακροχρόνιες αδυναμίες στις περιοχές, που έγιναν γνωστές ως Χανάτο Τσαγκατάι. 

Αν και η αφοσίωση του Τσαγκατάι στα νομαδικά έθιμα σήμαινε ότι δεν κατασκεύασε τίποτε περισσότερο από πισίνες για υδρόβια πτηνά, αποθήκες, και μικρά χωριά στα εδάφη του, ήταν ένας ικανός ηγεμόνας που στρατολόγησε, τόσο ξένους μορφωμένους ειδικούς, όσο και τοπικούς Ουιγούρους αξιωματούχους, για να βοηθήσουν στη διοίκηση του βασιλείου του.  Επειδή ο Τσαγκατάι ήταν αυστηρός υποστηρικτής του παραδοσιακού μογγολικού νόμου, ο οποίος απαγόρευε διάφορα στοιχεία του ισλαμικού νόμου της Σαρία, όπως η σφαγή ζώων, η τελετουργική υγιεινή ή η δημόσια προσευχή, απέκτησε φήμη ως αντι-μουσουλμάνος.  Ένας σύγχρονος μουσουλμάνος συγγραφέας ισχυρίστηκε ότι παρότρυνε τον Ογκεντέι να σκοτώσει κάθε μουσουλμάνο στην αυτοκρατορία. Σύγχρονοι ιστορικοί όπως ο Μάικλ Χόουπ και ο Πίτερ Τζάκσον υποστηρίζουν ότι αυτό πιθανότατα απέχει πολύ από την αλήθεια: υποδεικνύουν έναν αριθμό ισχυρών μουσουλμάνων αξιωματούχων και ευγενών στην αυλή του Τσαγκατάι, στους οποίους βασιζόταν, και τους οποίους ήταν απίθανο να είχε ανταγωνιστεί άσκοπα. Πιθανότερη είναι η θεωρία ότι απαγόρευσε την εφαρμογή οποιουδήποτε μη μογγολικού νομικού συστήματος στην αυλή του.  Παρ' όλα αυτά, η αντι-ισλαμική και φιλο-*Γιάσα* φήμη του επηρέασε έντονα τους απογόνους του, οι οποίοι ασπάστηκαν το Ισλάμ πολύ πιο αργά από τους ομολόγους τους στα άλλα μογγολικά χανάτα, τη Χρυσή Ορδή και το Ιλχανάτο. 

### Σημειώσεις

### Παραπομπές


### Πηγές

* 
* 
* 
* 
* 
* 
* 
* 
** 
** 
* 
* 
* 
* 
* 
* 
* 
* 
* 

## Εξωτερικοί σύνδεσμοι
* 

Κατηγορία:Χανάτο του Τσαγκατάι
Κατηγορία:Μπορτζίγκιν